แนวทางบริหารจัดการน้ำช่วงหน้าแล้ง ยืนยันปีนี้มีน้ำเพียงพอต่อความต้องการของประชาชน
นายทวีศักดิ์ ธนเดโชพล รองอธิบดีกรมชลประทาน เปิดเผยถึงแนวทางการบริหารจัดการน้ำในช่วงหน้าแล้งนี้  ว่าได้ปฏิบัติตามแผนรองรับการบริหารจัดการน้ำในช่วงหน้าแล้ง 9 มาตรการตามมติคณะรัฐมนตรี  แบ่งเป็น 3 ด้าน  โดยด้านอุปทาน  เร่งกักเก็บน้ำก่อนสิ้นฤดูฝน จัดหาแหล่งน้ำสำรองในพื้นที่เสี่ยงขาดแคลนน้ำ รวมทั้งปฏิบัติการเติมน้ำโดยกรมฝนหลวงและการบินเกษตร ด้านอุปสงค์หรือความต้องการ ได้กำหนดจัดสรรน้ำในช่วงหน้าแล้ง วางแผนเพาะปลูกพืชหน้าแล้ง 6.41 ล้านไร่เฉพาะนาปรัง  สำรองน้ำสำหรับพื้นที่ลุ่มน้ำเพื่อทำนาปีช่วงเดือนพฤษภาคมนี้ และการเฝ้าระวังคุณภาพน้ำ ด้านการจัดการ  จะติดตามประเมินผล พร้อมสร้างการรับรู้ให้กับประชาชนและเกษตรกร   เน้นความสำคัญในการจัดสรรน้ำอุปโภค-บริโภค น้ำรักษาระบบนิเวศ สำรองน้ำช่วงฤดูฝนหน้า ลดความเสี่ยงฝนทิ้งช่วง น้ำเพื่อเกษตรกรรมและการอุตสาหกรรม ข้อมูลเมื่อวันที่ 1  พฤศจิกายน 2564  พบว่ามีน้ำใช้การ  37,857 ล้านลูกบาศก์เมตร   โดยใช้หลักการ 6+3 มาบริหารจัดการ  ยืนยันมีน้ำเพียงพอต่อความต้องการของประชาชน  สำหรับการบริการจัดการน้ำด้านการเกษตร อ่างเก็บน้ำ 35 แห่ง และขนาดกลาง  412 แห่ง มีน้ำ ณ ปัจจุบัน  54,310 ล้านลูกบาศก์เมตร หรือร้อยละ 71 ของความจุอ่าง   เมื่อกับปีที่แล้วยังมีปริมาณมากถึง 10,150 ล้านลูกบาศก์เมตร  ดังนั้นในพื้นที่ชลประทาน  จึงมีความเสี่ยงขาดแคลนน้ำน้อยมาก  ยกเว้นในพื้นที่ลุ่มเจ้าพระยาที่มีความต้องการในการใช้น้ำเพื่อเกษตรกรรมสูง เนื่องจากมีแผนการเพาะปลูกข้าว 2.81 ล้านไร่  ปัจจุบันมีการปลูกข้าวแล้ว 4.08 ล้านไร่ จึงได้แก้ปัญหาโดยทำนาเปียกสลับแห้ง